
A MIKULÁS – AVAGY HOGY LEHET A KEDVES ÖREGÚR A MARKETING EGYIK LEGHATÉKONYABB ESZKÖZE? (SANTA CLAUS – HOW CAN THE JOLLY OLD MAN BE THE MOST POWERFUL TOOL OF MAKING PROFIT?)

Adjunktus, marketing tanszékvezető
A Mikulás – avagy hogy lehet a kedves öregúr a marketing egyik leghatékonyabb eszköze?
Santa Claus – how can the jolly old man be the most powerful tool of making profit?
A karácsony történetének legismertebb formája – a médiának és filmiparnak köszönhetően – az Amerikai Egyesült Államokból ered, ahol a Télapó a szánkóján hozza az ajándékokat a jó gyerekeknek. De nem kell messze mennünk ahhoz, hogy lássuk, nem minden gyerek várja december 24-én a Télapót: Magyarország csak egy azok közül az országok közül, ahol a karácsonyt és Mikulás napját külön ünneplik – a Télapó december 6. napján érkezik. Bármelyik helyzet is álljon fönn, mindenképpen igaz az, hogy a tél szezonális marketingkampányait nem lehet vizsgálni anélkül, hogy a Télapó személyére ne térnénk ki.
Kutatómunkám során arra kerestem a választ, hogy válhatott ilyen fontossá ez a kedves, vidám figura a termékek és szolgáltatások propagandájában. Miután jobban megismertem a Télapó személyiségfejlődésének folyamatát az évszázadok során; óvónőkhöz és gyakorló tanítókhoz fordultam segítségért, hogy fókuszcsoportos interjúk során betekintést nyerhessek abba, mit is gondolnak az emberek a Télapó köré szerveződő marketingtevékenységről.
Munkám alapját két esettanulmány képezi, melyeket egy áttekintő fejezet előz meg a márka- és értékesítési stratégiákról, különös tekintettel a „Télapó Márkára”, és annak a vásárlói magatartásra gyakorolt hatására. Az első esettanulmány alanya talán az egyik legfontosabb vállalat, amely a Télapót értékesítési célokra használja: a Coca Cola Corporation. Ez a tanulmány elsősorban másodlagos adatforrásokon alapul. Második esettanulmányom célja, hogy egy átfogó képet nyújtsak a Finnországban, Rovaniemiben található Télapó-falu működéséről, amely a világ legkeresettebb, Télapóval kapcsolatos turistacélpontja. 2011-ben lehetőségem nyílt helyszíni kutatást végezni a Télapó-faluban, ahol személyesen készíthettem interjúkat az ott dolgozókkal. E kutatás során rengeteg hasznos információhoz juthattam Mikulás jelentőségéről, és megismerhettem a különböző, a területre települt vállalatok legfontosabb tevékenységeit. Az ott töltött idő során megfigyelhettem a falu marketingtevékenységeit, hogyan erősítik egymást a különböző létesítmények hirdetéstechnikái, és milyen hatással van ez a látogatók létszámára.



